Ha u ntse u nahana ka liketsahalo tseo tse tlalehiloeng ka Mangolong, leka ho iketsetsa setšoantšo sa kamoo e ka ’nang eaba bophelo ba Enoke bo feletse kateng. Nahana ka ketsahalo ena joalokaha eka ehlile e etsahetse e le joalo. Enoke o ne a sa ipatle ke mokhathala ha a ntse a baleha. Lira tsa hae li ne li mo behile merebele, li tuka ke bohale ka lebaka la molaetsa oo a neng a sa tsoa li bolella oona oa kahlolo. Enoke o ile a fumana sebaka sa ho khefutsa ho se hokae, leha ho le joalo o ne a ke ke a khona ho ipata moo halelele. Lefu le ne le mo tjametse. Ha a ntse a ipatile moo, o ile a rapela Molimo. Ka mor’a moo, Enoke o ile a utloa eka ho na le ntho e tlohileng mahetleng a hae, ha re kokololo! O ile a bona pono e hlollang, e hlakileng joalokaha eka o ne a hlile a le moo.